b'\n_START_ARTICLE_\nGirusul cingular\n_START_PARAGRAPH_\nGirusul cingular (Gyrus cinguli) sau circumvolu\xc8\x9bia corpului calos, circumvolu\xc8\x9bia cingului, lobul corpului calos a lui Broca, circumvolu\xc8\x9bie crestat\xc4\x83 este o circumvolu\xc8\x9bia lung\xc4\x83 \xc8\x99i curbat\xc4\x83 pe suprafa\xc8\x9ba medial\xc4\x83 a emisferei cerebrale, arcuit\xc4\x83 peste corpul calos de care este separat\xc4\x83 de un \xc8\x99ant profund - \xc8\x99an\xc8\x9bul corpului calos. Girusul cingular \xc3\xaencepe sub rostrul corpului calos, apoi urmeaz\xc4\x83 curbura corpului calos, se continu\xc4\x83 \xc3\xaen jurul spleniului corpului calos spre girusul parahipocampal, de care este separat printr-o por\xc8\x9biune \xc3\xaengust\xc4\x83 numit\xc4\x83 istmul girusului cingular. Girusul cingular se afl\xc4\x83 \xc3\xaentre \xc8\x99an\xc8\x9bul cingular (aflat superior) \xc8\x99i \xc8\x99an\xc8\x9bul corpului calos (aflat inferior). \xc3\x8empreun\xc4\x83 cu girusul parahipocampal formeaz\xc4\x83 girusul fornicat.\n_START_SECTION_\nAnatomie\n_START_PARAGRAPH_\nGirusul cingular (circumvolu\xc8\x9bia corpului calos, lobul corpului calos a lui Broca) se afl\xc4\x83 mai sus de corpul calos \xc8\x99i urmeaz\xc4\x83 exact conturul s\xc4\x83u. El ia na\xc8\x99tere la nivelul ciocului (Rostrum) corpului calos \xc8\x99i formeaz\xc4\x83 aici, prin unirea cu extremitatea anterioar\xc4\x83 a girusului frontal superior, un lobul mic alungit \xc3\xaen direc\xc8\x9bie vertical\xc4\x83 care este denumit, din cauza rela\xc8\x9biei sale cu aparatul olfactiv, sub numele de carrefour olfactiv (Area parolfactoria)._NEWLINE_De la ciocul corpului calos, girusul cingular se \xc3\xaendrepta din spate spre fa\xc8\x9b\xc4\x83. Apoi, el \xc3\xaenconjoar\xc4\x83 de jos \xc3\xaen sus genunchiul corpului calos, \xc8\x99i se curbeaz\xc4\x83 \xc3\xaenapoi pentru a deveni orizontal, \xc8\x99i se extinde p\xc3\xa2n\xc4\x83 la spleniul corpului colos. Aici, el se continu\xc4\x83 cu girusul parahipocampal._NEWLINE_Continuitatea, \xc3\xaen spatele spleniului, a girusului cingular cu girusul parahipocampal este stabilit\xc4\x83 de c\xc4\x83tre o por\xc8\x9biune relativ \xc3\xaengust\xc4\x83, \xc3\xaen form\xc4\x83 de istm - istmul girusului cingular. Broca, a considerat istmul ca o simpl\xc4\x83 plic\xc4\x83 de trecere \xc3\xaentre lobul temporal (din care face parte girusul parahipocampal) \xc8\x99i girusul cingular (care este o parte a marelui girus limbic) \xc8\x99i i-a dat numele de plic\xc4\x83 temporo-limbic\xc4\x83._NEWLINE_Girusul cingular este mai mult sau mai pu\xc8\x9bin flexuos dup\xc4\x83 persoan\xc4\x83. El prezint\xc4\x83 pe marginea superioar\xc4\x83 o serie de crest\xc4\x83turi, care rezult\xc4\x83 din sinuozit\xc4\x83\xc8\x9bile sau festoanele \xc8\x99an\xc8\x9bului cingular. Datorit\xc4\x83 dispozi\xc8\x9biei sale semi-inelare, \xc8\x99i din cauza crest\xc4\x83turilor sale festonate care caracterizeaz\xc4\x83 marginea sa convex\xc4\x83 superioar\xc4\x83, Rolando l-a comparat cu o creast\xc4\x83 de coco\xc8\x99, de aici numele de circonvolu\xc8\x9bie crestat\xc4\x83, pe care i-o dau \xc3\xaenc\xc4\x83 unii anatomi\xc8\x99ti._NEWLINE_Girusul cingular este clar delimitat de-a lungul marginii sale concave inferioare de \xc8\x99an\xc8\x9bul corpului calos. El este de asemenea delimitat \xc3\xaen mod clar de-a lungul marginii sale convexe superioare, prin \xc8\x99an\xc8\x9bul cingular, care \xc3\xael separ\xc4\x83 de girusul frontal medial \xc8\x99i lobulul paracentral. Cu toate acestea, \xc8\x99an\xc8\x9bul cingular poate fi \xc3\xaentrerupt de plici de trecere, care merg de la o circumvolu\xc8\x9bie la alta \xc8\x99i care prin urmare, poart\xc4\x83 numele de plici fronto-limbice. Aceste plici fronto-limbice sunt foarte variabile prin num\xc4\x83rul \xc8\x99i situa\xc8\x9bia lor. Una din ele este destul de constant\xc4\x83 \xc8\x99i este situat\xc4\x83 al\xc4\x83turi de genunchiul corpului calos: aceasta este plica fronto-limbic\xc4\x83 anterioar\xc4\x83 (plica de trecere frontolimbic\xc4\x83 anterioar\xc4\x83)._NEWLINE__NEWLINE_Cortexul cingular uman poate fi divizat \xc3\xaentr-o por\xc8\x9biune anterioar\xc4\x83 - cortexul cingular anterior \xc8\x99i o por\xc8\x9biune posterioar\xc4\x83 - cortexul cingular posterior (Brodmann 1909;. Vogt et al 1995). Ulterior, Vogt et al. (2004) au propus un model de patru regiuni, cu subregiuni bazate pe conectivitate: cortexul cingular anterior, cortexul cingular mijlociu, cortexul cingular posterior \xc8\x99i cortexul retrosplenial. Bazat pe studii de conectivitate la maimu\xc8\x9bele macac \xc8\x99i pe datele imagistice func\xc8\x9bionale, la om, Picard \xc8\x99i Strick (2001) au sub\xc3\xaemp\xc4\x83r\xc8\x9bit regiunea \xc8\x99an\xc8\x9bul cingular uman \xc3\xaen dou\xc4\x83 zone, zona cingular\xc4\x83 caudal\xc4\x83 \xc8\x99i zona cingular\xc4\x83 rostral\xc4\x83 cu o por\xc8\x9biune anterioar\xc4\x83 \xc8\x99i posterioar\xc4\x83.'